Document ID: 32008R0232

32008R0232
L 073/6
SLUŽBENI LIST EUROPSKE UNIJE
14.03.2008.
UREDBA KOMISIJE (EZ) br. 232/2008
od 14. ožujka 2008.
o izmjeni Uredbe (EZ) br. 382/2005 o utvrđivanju detaljnih pravila za primjenu Uredbe Vijeća (EZ) br. 1786/2003 o zajedničkoj organizaciji tržišta osušene krme
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1782/2003 od 29. rujna 2003. o zajedničkim pravilima za programe izravne potpore u sklopu zajedničke poljoprivredne politike i o uvođenju određenih programa potpore poljoprivrednicima te o izmjeni uredbi (EEZ) br. 2019/93, (EZ) br. 1452/2001, (EZ) br. 1453/2001, (EZ) br. 1454/2001, (EZ) 1868/94, (EZ) br. 1251/1999, (EZ) br. 1254/1999, (EZ) br. 1673/2000, (EEZ) br. 2358/71 i (EZ) br. 2529/2001 (1), a posebno drugi podstavak članka 71. stavka 2. Uredbe,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (2), a posebno članak 90. i članak 194. točku (a), u vezi s člankom 4. Uredbe,
budući da:
(1)
Uredbu Vijeća (EZ) br. 1786/2003 od 29. rujna 2003. o zajedničkoj organizaciji tržišta osušene krme (3) potrebno je staviti izvan snage od 1. travnja 2008. na temelju članka 201. stavka 1. točke (b) Uredbe (EZ) br. 1234/2007.
(2)
Članak 86. stavak 1. Uredbe (EZ) br. 1234/2007 predviđa potporu za preradu proizvoda u sektoru osušene krme koja se odobrava prerađivačkim poduzećima. Uvjeti i obveze koje takva poduzeća moraju ispunjavati trenutačno su utvrđeni u Uredbi (EZ) br. 1786/2003 i u njezinim provedbenim pravilima sadržanima u Uredbi Komisije (EZ) br. 382/2005 (4).
(3)
Posebice, članak 10. Uredbe (EZ) br. 1786/2003 predviđa, između ostalog, obvezu prerađivačkih poduzeća da vode evidenciju zaliha. Članak 12. navedene Uredbe određuje informacije koje je potrebno navesti u ugovorima predviđenima u članku 86. stavku 1. točki (a) Uredbe (EZ) br. 1234/2007, a članak 13. Uredbe (EZ) br. 1786/2003 predviđa da države članice moraju uvesti sustave kontrole.
(4)
Ti uvjeti i obveze nisu uključeni u Uredbu (EZ) br. 1234/2007.
(5)
Kako bi se omogućilo daljnje ispravno funkcioniranje sektora osušene krme te radi jasnoće i racionalizacije, ti se uvjeti i obveze moraju utvrditi u Uredbi (EZ) br. 382/2005.
(6)
Prihvatljivost za dodjelu potpore zahtijeva u nekim slučajevima sklapanje ugovora između proizvođača i prerađivačkih poduzeća. Kako bi se poboljšala transparentnost proizvodnog lanca i olakšale osnovne kontrole, neki podaci u ugovorima moraju biti obvezni.
(7)
Kako bi dobili potporu, proizvođači stoga moraju voditi evidenciju o zalihama koja daje potrebne informacije za provjeru prava na potporu i dostaviti bilo koji drugi potreban dokument.
(8)
U slučaju kada nema ugovora između proizvođača i prerađivačkog poduzeća, potonje mora dostaviti druge informacije koje omogućavaju provjeru ostvarivanja prava na potporu.
(9)
Uredbu (EZ) br. 382/2005 treba stoga na odgovarajući način izmijeniti.
(10)
U skladu s člankom 33. stavkom 2. točkom (e), države članice trebaju obavijestiti Komisiju, inter alia, o promjenama u površinama koje su namijenjene uzgoju mahunarki i druge zelene krme. Kako bi ova odredba bila preciznija, potrebno je navesti da su dotične površine one čiji je prinos bio prerađen tijekom prethodne tržišne godine s ciljem dobivanja potpore iz članka 88. Uredbe (EZ) br. 1234/2007.
(11)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EZ) br. 382/2005 mijenja se kako slijedi:
1.
Članak 12. zamjenjuje se sljedećim:
„Članak 12.
Evidencija zaliha prerađivačkih poduzeća
1. Potpora predviđena u članku 86. stavku 1. Uredbe Vijeća (EZ) br. 1234/2007 (5) odobrava se samo poduzećima koja prerađuju proizvode navedene u dijelu IV. Priloga I. toj Uredbi i koja ispunjavaju sljedeće uvjete:
(a)
vode evidenciju zaliha koja sadrži barem sljedeće informacije:
i.
prerađene količine zelene krme i, kada je to primjereno, na suncu osušene krme; međutim, ako posebne okolnosti poduzeća tako zahtijevaju, količine se mogu procijeniti na temelju zasijanih površina;
ii.
proizvedene količine osušene krme te količine i kakvoću krme koja izlaze iz prerađivačkog poduzeća;
(b)
dostavljaju svu drugu prateću dokumentaciju potrebnu za provjeru prava za dobivanje potpore.
2. Evidencija zaliha prerađivačkih poduzeća iz prvog stavka mora se voditi u vezi s financijskim knjigovodstvom i mora omogućavati svakodnevno praćenje:
(a)
količina proizvoda koji ulaze na umjetno sušenje i/ili mljevenje, navodeći za svaku isporuku:
i.
datum ulaska;
ii.
količinu krme;
iii.
vrstu ili vrste krme za umjetno sušenje iz dijela IV. Priloga I. Uredbi (EZ) br. 1234/2007 i prema potrebi na suncu osušene krme;
iv.
udio vlage u krmi za umjetno sušenje;
v.
upute na ugovor i/ili deklaraciju o dostavi predviđene u člancima 14. ili 15. ove Uredbe;
(b)
proizvedenih količina i količina svih aditiva korištenih u proizvodnji;
(c)
količina pri izlazu, i za svaku seriju potrebno je navesti datum izlaska, utvrđen sadržaj vlage i sadržaj bjelančevina;
(d)
količina osušene krme u pogledu koje je prerađivačko poduzeće već koristilo potporu i koja je ušla ili ponovno ušla u prostor poduzeća;
(e)
zaliha osušene krme na kraju svake tržišne godine;
(f)
proizvoda koje je poduzeće miješalo ili dodavalo suhoj i/ili mljevenoj krmi, navodeći vrstu i naziv tih proizvoda, ukupni udio dušične tvari u suhoj tvari i njihov udio u gotovom proizvodu.
3. Prerađivačka poduzeća moraju voditi odvojenu evidenciju zaliha za sve kategorije osušene krme predviđene u dijelu IV. Priloga I. Uredbi (EZ) br. 1234/2007.
4. Ako prerađivačko poduzeće također umjetno suši ili prerađuje proizvode koji nisu osušena krma, mora voditi posebnu evidenciju zaliha u pogledu tih drugih aktivnosti umjetnog sušenja ili prerade.
2.
Članak 14. zamjenjuje se sljedećim:
„Članak 14.
Ugovori
1. Svaki ugovor iz članka 86. stavka 1. točaka (a) i (c) Uredbe (EZ) br. 1234/2007 mora sadržavati posebno:
(a)
cijenu koju je potrebno platiti uzgajivaču zelene krme ili, ako je to primjereno, krme osušene na suncu;
(b)
površinu s koje će se usjev dostaviti prerađivaču;
(c)
uvjete isporuke i plaćanja;
(d)
imena i adrese ugovornih stranaka;
(e)
datum na koji je sklopljen;
(f)
predmetnu tržišnu godinu;
(g)
vrstu ili vrste krme koja će se preraditi i njezinu moguću količinu;
(h)
identifikaciju poljoprivrednih parcela na kojima se uzgaja krma za preradu uz navođenje zahtjeva za jednokratnu potporu u kojem su te parcele prijavljene u skladu s člankom 14. stavkom 1. Uredbe (EZ) br. 796/2004 te, u slučaju kada je ugovor sklopljen ili deklaracija o dostavi sastavljena prije datuma podnošenja zahtjeva za jednokratnu pomoć, obvezu prijave tih parcela u zahtjevu za jednokratnu potporu.
2. Ako prerađivačko poduzeće izvršava poseban ugovor za preradu krme iz članka 86. stavka 1. točke (a) Uredbe (EZ) br. 1234/2007 sklopljen s nezavisnim proizvođačem ili s jednim ili više njegovih članova, ugovor mora također odrediti:
(a)
gotov proizvod za isporuku;
(b)
troškove koje plaća proizvođač.”
3.
Sljedeći članak 22.a umeće se u poglavlje 5.:
„Članak 22.a
Sustavi nadzora
1. Države članice moraju uvesti sustave nadzora za provjeru ispunjava li svako prerađivačko poduzeće sljedeće:
(a)
uvjete utvrđene u člancima 1., 3., od 86. do 89. Uredbe (EZ) br. 1234/2007 te članke 12. i 14. ove Uredbe;
(b)
količine za koje se zahtijeva potpora odgovaraju količinama osušene krme koja ispunjava minimalne uvjete u pogledu kakvoće pri izlasku prerađivačkog poduzeća.
2. Osušena se krma važe i uzorkuje pri izlasku iz prerađivačkog poduzeća.
3. Prije donošenja odredaba za primjenu stavka 1., države članice obavješćuju Komisiju o takvim odredbama.”
4.
U članku 33. stavku 2., točka (e) zamjenjuje se sljedećim:
„(e)
najkasnije do 31. ožujka svake godine, sveobuhvatnu evidenciju o utrošenoj energiji tijekom proizvodnje umjetno sušene krme u skladu s Prilogom I. ovoj Uredbi i razvoj površina namijenjenih uzgoju mahunarki i druge zelene krme koja podliježe preradi iz članka 86. stavka 1. Uredbe (EZ) br. 1234/2007 u skladu s Prilogom II. ovoj Uredbi za prethodnu tržišnu godinu.”
Članak 2.
Ova Uredba stupa na snagu trećeg dana od dana objave u Službenom listu Europske unije.
Primjenjuje se od 1. travnja 2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. ožujka 2008.

Labels: 1
11
19
6
15